Killing Me Softly with His Song

«**Killing Me Softly with His Song**» er en sang komponert av Charles Fox med tekst av Norman Gimbel. Teksten ble skrevet i samarbeid med Lori Lieberman etter at hun ble inspirert av en Don McLean opptreden på slutten av 1971.

Lori Lieberman ga den ut på singel i 1972 og senere er den spilt inn av mange andre artister, best kjent er Roberta Flack og Fugees sine versjoner.

Don McLean sa i 1973 at han ble overrasket da han fant ut at sangen handlet om hans sang.

## Lori Liebermans original
Lori Lieberman var 19 år gammel i 1971 da hun signerte kontrakt med de noe eldre, etablerte låtskriverne Norman Gimbel og Charles Fox, om at de skulle skrive sangene hennes og styre karrieren hennes, mot å få 20 % av inntektene hennes. Lieberman spilte inn sangen i slutten av 1971 og ga den ut som singel i 1972. Denne versjonen kom ikke inn på noen musikkliste.

## Roberta Flacks versjon
Roberta Flack ga ut en versjon i 1973. Hun hadde hørt Liebermans originalinnspilling på en flyreise. Hun kontaktet låtskriverne og spilte den inn. Flack var misfornøyd med bakgrunnsvokalen på de forskjellige miksene og hun ga den ikke ut. I september 1972 varmet Roberta Flack opp for Quincy Jones i Los Angeles, og etter å ha fremført sine sanger og ekstranummer spurte Quincy Jones om hun kunne synge en sang til. Hun valgte den nye sangen hun hadde jobbet med, og etter at hun var ferdig var det nærmest ikke ende på publikums begeistring. Jones sa at hun måtte spille inn denne sangen og gi den ut.

Flacks versjon ble utgitt i januar 1973, og lå totalt fem uker på rad på nummer en på Billboard listen i februar og mars, flere uker enn noen annen plate i 1973.  Storbritannia ble topplasseringen nummer 6 og på VG-lista i Norge nummer 4. Billboard rangerte den også som nummer 3 for 1973 singler.

## Fugees’ versjon
I 1996 spilte Fugees inn sangen med Lauryn Hill som vokalist. Deres versjon er helt annerledes enn originalen; den er en mer moderne rhythm and blues-versjon.

Den toppet både Billboard-listen i USA og hitlistene i Storbritannia, Skottland, Irland, Canada, Australia, New Zealand, Tyskland, Frankrike, Østerrike, Sveits, Ungarn, Kroatia, Italia, Nederland, Belgia, Island, Finland, Danmark og Sverige, og VG-lista i Norge. Den ble nummer 1 på singellistene for hele 1996 i Belgia, Tyskland, Island, Nederland og Storbritannia.

Versjonen til Fugees vant i 1997 Grammy for beste R&B-opptreden av en duo eller vokal gruppe.

Som en følge av suksessen til Fugees, ble 1972-innspillingen av Roberta Flack remikset i 1996 av Jonathan Peters, med Flack som la til noen nye vokale innslag, denne versjonen toppet Billboard Hot Dance Club Play listen. Siden den gang har Flack og Fugees fremført sangen sammen. I 2021 ble både Fugees’ og Roberta Flacks versjoner oppført på musikktidsskriftet Rolling Stones liste over tidenes 500 største hits. Ifølge Billboard er dette en av nesten et dusin sanger som er nominert til Grammy-nominasjon som Årets sang i to versjoner.

## Andre versjoner
Det er utgitt en lang, lang rekke med versjoner av sangen. Et utvalg av dem er Inger Lise Rypdal (1973), Lill Lindfors (1973), Marlene (1983), Shirley Bassey (1998), Nancy Sinatra (2013), Zhavia (2018), Bastille (2023) og Hanne Boel (2024).

## Referanser